Daar is 'n kontantprys beskikbaar as aanmoediging vir 'n niemoedertaalspreker van Afrikaans, asook 'n verskeidenheid ander pryse in spesiale kategorieë. Alle deelnemers sal 'n individuele geskenkie ontvang.
Die beste uitgebreide referaat-/plakkaatopsommings sal geselekteer word met die oog op die publikasie daarvan in die Suid-Afrikaanse Tydskrif vir Natuurwetenskap en Tegnologie. Hierdie tydskrif word deur die Suid-Afrikaanse Akademie vir Wetenskap en Kuns uitgegee en word ten volle deur die Nasionale Departement van Opvoeding geakkrediteer. Die publikasie van referaat- of plakkaatopsommings in hierdie tydskrif kan as 'n besondere eer gesien word en dien as aanmoediging vir studente om hul beste werk vir aanbieding by hierdie simposium voor te lê.